ત્યારે બોલતાં તો બોલાઈ ગયું કારણ કે વાત વટે ચઢી હતી. પરંતુ જેમ-જેમ આગળ વધતા ગયા તેમ-તેમ સમજાતું ગયું કે ફિલ્મનું નિર્માણ કરવું એટલે કેટલાં વીસું સો થાય. ફિલ્મના લખનારા ક્યાં? ફાઈનાન્સિયર ક્યાં? સાવ અંધારામાં ભુસ્કો મારનાર આ લેખક-ફિલ્મના નિર્માતા અને એના ભાઈબંધ-સાથી નિરંજન મહેતાએ મુંબઈની ચોપાટી પરની રામ રેસ્ટોરંટમાં બેસીને માણેકબાવાની સાદડીની જેમ અનેક પ્રોડક્શન પ્રપોઝલ ઘડી અને રિજેક્ટ કરી. બન્ને દોસ્તોએ ત્યારે મનોમન નક્કી કર્યું કે જો ફિલ્મ બનાવવી હોય તો એક વાત તો એ કે પહેલી પસંદગીની ટીમ લેવી નહીં. એટલે કે રવીન્દ્ર દવે, ઉપેન્દ્ર ત્રિવેદી-સ્નેહલતા, અવિનાશ વ્યાસ અને રમેશ મહેતાને લેવા જ નહીં.